Predkladacia správa

Na pozvanie predsedu vlády Slovenskej republiky Roberta Fica sa  v dňoch 17. a 18. júna 2007 uskutočnila oficiálna návšteva predsedu vlády Portugalskej republiky (PT) José Sócratesa v Slovenskej republike. Bola to prvá návšteva predsedu vlády Portugalska na Slovensku od jeho nástupu do funkcie v marci 2005.

V rámci programu oficiálnej návštevy sa uskutočnilo rokovanie predsedov vlád SR a PT  a prijatie portugalského premiéra u prezidenta SR I. Gašparoviča. Obsahom rokovaní boli predovšetkým možnosti prehĺbenia bilaterálnej spolupráce medzi SR a PT, hlavne v hospodárskej oblasti, výmena názorov na aktuálne európske otázky v kontexte nadchádzajúceho portugalského predsedníctva EÚ (budúcnosť Zmluvy o Ústave pre Európu, rozširovanie schengenského priestoru a eurozóny), ako i na ďalšie dôležité témy súčasného medzinárodnopolitického diania (Kosovo). 
Portugalský predseda vlády vystúpil počas svojej návštevy v SR aj na summite predsedov vlád V4, ktorý sa uskutočnil na záver slovenského predsedníctva vo V4 v Bratislave dňa 18. 6. 2007, kde vystúpil s prejavom zameraným na tému „Priority portugalského predsedníctva                v EÚ“. 
Oficiálna návšteva predsedu vlády Portugalskej republiky Josého Sócratesa v SR potvrdila vysokú úroveň vzťahov medzi oboma krajinami a vytvorila predpoklady pre ich ďalší rozvoj. 

Materiál má informatívny charakter, z toho dôvodu nebol predložený na medzirezortné pripomienkové konanie. Predkladaný materiál bol prerokovaný s Odborom zahraničných vzťahov a protokolu Úradu vlády SR a s Odborom zahraničnej politiky Kancelárie prezidenta SR.